作者:杜甫
標題:承沈八丈東美除膳部員外，阻雨未遂馳賀，奉寄此詩
內容:今日西京掾，多除內省郎。通家惟沈氏，謁帝似馮唐。詩律群公問，儒門舊史長。清秋便寓直，列宿頓輝光。未暇申宴慰，含情空激揚。司存何所比，膳部默淒傷。貧賤人事略，經過霖潦妨。禮同諸父長，恩豈布衣忘。天路牽騏驥，雲臺引棟樑。徒懷貢公喜，颯颯鬢毛蒼。